**Предложение на Управителния съвет на ГБИТК**

**за изменение на Устава на ГБИТК**

Уважаеми членове на Камарата,

Във връзка с избухването на епидемията от COVID-19 стана актуален въпросът относно възможностите за провеждане от разстояние (чрез конферентна връзка) на събрания/заседания в организациите с многочислени колективни органи. При продължаващото разпространение на вируса и неясната и нестабилна епидемиологична обстановка този въпрос изглежда ще продължи да бъде актуален и в бъдеще. В зависимост от конкретните епидемиологични условия и/или наложените от компетентните органи мерки/забрани за ограничаване на разпространението на вируса, би могло да се окаже неподходящо или дори неправомерно провеждането на присъствени събрания/заседания с участието на голям брой хора.

Уставът на ГБИТК в действащата редакция не предвижда възможност за провеждане на събрания/заседания на своите органи от разстояние, какъвто впрочем е и законовият режим. При това положение евентуално бъдещо влошаване на епидемиологичната обстановка и невъзможност за органите на ГБИТК да провеждат присъствени събрания/заседания би могло да блокира дейността на ГБИТК. Тези са причините тази година редовното Общо събрание на ГБИТК (което обичайно се провежда през м. юни) да бъде отложено за м. септември. На това място си позволяваме да отбележим, че понастоящем членовете на ГБИТК наброяват над 500 лица, една немалка част от които чуждестранни лица, за които участието в събрание в присъствен формат би могло да се окаже крайно затруднително или невъзможно (напр. при евентуални ограничения за пътуване). В същото време съвременните технологии и средства за комуникация предоставят достатъчно възможности за „обединяването“ по едно и също време в едно и също виртуално пространство на голям брой хора, вкл. с възможност за тяхното идентифициране, проверка на кворума, обсъждане, гласуване, водене на протокол и т.н.

С оглед на това, за да се осигури достатъчна гъвкавост за органите на ГБИТК, така че да реагират навременно и адекватно на бързо променящите се епидемиологични условия, Управителният съвет на ГБИТК намира за разумно правилата относно провеждането на Общи събрания на ГБИТК и на заседания на Управителния съвет да бъдат съответно адаптирани и осъвременени. В тази връзка Управителният съвет предлага в Устава на ГБИТК да бъдат включени текстове относно възможността за провеждане на Общи събрания на ГБИТК и на заседания на Управителния съвет чрез конферентна връзка.

Приложено ще намерите Устава на ГБИТК с отразени предложения за изменение и допълнение (промените са видими в цвят).

Ще се радваме на Вашите коментари, предложения и бележки по направените от Управителния съвет предложения. Бихме помолили да ги изпратите до 31.08.2020 г., за да бъдат предоставени за информация и на останалите членове на Камарата, както и за да бъде подготвено представянето им на Общото събрание.

17.08.2020 г.